Kusvika kwechirwere che Covid 19 muZimbabwe kwakaitika mumwedzi wa Kurume 2020. Chakasvika muZimbabwe panguva yairura chirwere che Malaria munzvimbo dze Manicaland uyezve neku Masvingo. Nyangwe zvazvo chirwere cheMalaria chichirapika kushaikwa kwemishonga uyezve kupararira kwechirwere che Covid 19 panguva imwechete kwakakonzeresa kuti zvipatara zvemu Zimbabwe zvikurirwe. Musiwa wa 12 Ndira 2020, sungano rezve hutano repasi rose rinozivikanwa nekunzi World Health Organisation (WHO), rakaisa chiziviso chekuti chirwere che Corona Virus chaive chaparira chichibva kunyika yeChina kwachikatangira mumwedzi wa Zvita 2019. Sungano iri rakaisa chiziviso chekuti chirwere ichi chaive nehukasha uyezve chaive chirwere chemapapu chaive nesimba nekupararira nekurumidza uyezve chaiuraya zvakanyanya. Musiwa wa 21 Kurume, nyika yeZimbabwe yakave nemunhu wekutanga aive abatwa nechirwere che COVID 19. Munhu uyu aive murume aive mugari wemu Victoria Falls aive abva mhiri kwemakungwa kunyika ye UK. Paive pasati pave nemunhu aive afa nechirwere ichi naizvozvo murume uyu akakurudzirwa kugara kumba akazvibvisa pane vamwe kuti asaparadzire chirwere ichi. Mushure maizvozvo kwakave nevamwe vanhu vaviri vakabatwa zvakare vese vaive vagari vemu Harare. Mumwe wevaviri ava aive mutapa nhau aive nemukurumbira ainzi Zororo Makamba. Ndiye zvakare akave munhu wekutanga kuurayiwa nechirwere ichi. Mumwedzi wese waKurume, vamwe vanhu vanosvika 8 vakatanga kubatwa nechirwere ichi.